CELEX: 32019R1974
Language: bg
Date: 2019-05-17 00:00:00
Title: Делегиран регламент (ЕС) 2019/1974 на Комисията от 17 май 2019 година за допълване на Регламент (ЕС) № 1295/2013 на Европейския парламент и на Съвета чрез определяне на допълнителни качествени и количествени показатели за изпълнение

29.11.2019   
               
               
                  BG
               
               
                  Официален вестник на Европейския съюз
               
               
                  L 308/1
               
            
         ДЕЛЕГИРАН РЕГЛАМЕНТ (ЕС) 2019/1974 НА КОМИСИЯТА
         от 17 май 2019 година
         за допълване на Регламент (ЕС) № 1295/2013 на Европейския парламент и на Съвета чрез определяне на допълнителни качествени и количествени показатели за изпълнение
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1295/2013 на Европейския парламент и на Съвета от 11 декември 2013 г. за създаване на програма „Творческа Европа“ (2014—2020 г.) и за отмяна на Решения № 1718/2006/ЕО, № 1855/2006/ЕО и № 1041/2009/ЕО (1), и по-специално член 20 от него,
         като има предвид, че:
         
                     (1)
                  
                  
                     Регламент (ЕС) № 1295/2013, с който беше създадена програмата „Творческа Европа“ („програмата“), включва специфични разпоредби относно мониторинга на програмата, както и списък с показатели, които да се използват за измерване на резултатите от нея. Въпреки това, недостатъците в настоящата рамка възпрепятстват извършването на подходящ мониторинг на програмата.
                  
               
                     (2)
                  
                  
                     Що се отнася до конфигурацията на програмата, въпреки че общите и конкретните цели, посочени в членове 3 и 4 от Регламент (ЕС) № 1295/2013, се прилагат еднакво за двете подпрограми и за междусекторното направление, седемте приоритета по подпрограма „МЕДИА“, посочени в член 9, и шестте приоритета по подпрограма „Култура“, посочени в член 12, дублират конкретни цели. Някои приоритети се отнасят до целите на програмата, докато други се отнасят до цели на подпрограмите или на действията. В резултат на това изпълнението не може да бъде пряко свързано с междинните и окончателните резултати.
                  
               
                     (3)
                  
                  
                     Освен това показателите, посочени в член 18, параграф 1 от Регламент (ЕС) № 1295/2013, не позволяват извършването на всеобхватен мониторинг на напредъка на програмата и на резултатите спрямо планираните цели. Понастоящем съществуват показатели за изпълнението и показатели за резултатите, но само ограничен брой показатели могат да се считат за показатели за въздействието. Накрая, съществува набор от показатели за оценка на цялостното функциониране на пазарите, които не могат да се използват за измерване на изпълнението на програмата.
                  
               
                     (4)
                  
                  
                     Съществува необходимост от цялостен преглед на рамката за мониторинг на изпълнението на програмата, като бъдат въведени допълнителни качествени и количествени показатели. По време на междинната външна оценка на програмата Комисията разработи нови показатели за програмата, с оглед на досегашния опит от изпълнението на програмата.
                  
               
                     (5)
                  
                  
                     Предложеният набор от показатели следва да служи като рамка за измерване на напредъка на програмата по отношение на постигането на нейните цели. Новите показатели следва да се използват както за редовния мониторинг на програмата, така и за окончателната оценка по член 18, параграф 5 от Регламент (ЕС) № 1295/2013.
                  
               
                     (6)
                  
                  
                     Изпълнението на програмата следва да се измерва на равнище програма, подпрограма и индивидуална схема, за което са предназначени предложените нови показатели. Това следва да осигури полезна информация относно секторите на културата и творчеството на програмата, както и за секторите на културата и аудиовизията по отношение на подпрограмите. От друга страна, основаните на схемите показатели следва да осигурят информация относно изпълнението на конкретни схеми по дадена подпрограма,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   В допълнение към показателите за общите цели, посочени в член 18, параграф 1, буква а) от Регламент (ЕС) № 1295/2013, се прилагат и следните показатели:
               
                           а)
                        
                        
                           броят на работните места, създадени чрез програмата в секторите на културата и творчеството;
                        
                     
                           б)
                        
                        
                           финансовият принос на секторите на културата и творчеството, генериран чрез програмата за финансираните проекти;
                        
                     
                           в)
                        
                        
                           броят на хората, които имат достъп до европейски културни и творчески произведения с помощта на програмата, включително, когато е възможно, произведения от страни, различни от собствената им страна;
                        
                     
                           г)
                        
                        
                           броят и делът на аудиовизуалните дружества, които докладват за подобряване на пазарните си позиции благодарение на подкрепата от подпрограма „МЕДИА“.
                        
                     
            
               2.   В допълнение към показателите за конкретните цели, посочени в член 18, параграф 1, буква б) от Регламент (ЕС) № 1295/2013, се прилагат и следните показатели:
               
                           а)
                        
                        
                           броят и мащабът на транснационалните партньорства, установени с подкрепата на програмата, включително страната на произход на организациите бенефициери;
                        
                     
                           б)
                        
                        
                           броят на културните и творческите дейности, организирани на транснационално равнище с подкрепата на подпрограма „Култура“;
                        
                     
                           в)
                        
                        
                           броят на участниците в обучения и дейности, подпомагани от програмата, които са подобрили своите умения и са повишили своята пригодност за заетост (включително делът на жените);
                        
                     
                           г)
                        
                        
                           качествени доказателства за успехи в областта на изкуството, бизнеса и технологичните иновации вследствие на подкрепата по линия на програмата;
                        
                     
                           д)
                        
                        
                           списък с награди, номинации и призове, присъдени на аудиовизуални произведения, подпомагани от подпрограма „МЕДИА“, в рамките на основните големи международни фестивали и националните академии (в това число „Берлинале“, Кан, „Оскари“, „Европейски филмови награди“).
                        
                     
            
               3.   В допълнение към показателите за конкретните цели, посочени в член 18, параграф 1, буква в) от Регламент (ЕС) № 1295/2013, се прилагат и следните показатели:
               
                           а)
                        
                        
                           броят на продадените билети в държавите членки за филми от други държави членки, разпространявани в Съюза с подкрепата на програмата;
                        
                     
                           б)
                        
                        
                           делът на продадените билети в държавите членки за филми от други държави членки;
                        
                     
                           в)
                        
                        
                           процентът на аудиовизуалните произведения от Съюза по кината и на цифровите платформи, подкрепяни от програмата;
                        
                     
                           г)
                        
                        
                           средният брой на ненационалните територии, на които подпомаганите заглавия или филмови и телевизионни произведения са били разпространени;
                        
                     
                           д)
                        
                        
                           броят на съвместните продукции, разработени и създадени с подкрепата на програмата, включително делът на съвместните продукции с различни партньори;
                        
                     
                           е)
                        
                        
                           делът на аудиовизуалните произведения, подпомагани от подпрограма „МЕДИА“, които са режисирани или написани от жени.
                        
                     
            
               4.   В допълнение към показателите за конкретните цели, посочени в член 18, параграф 1, буква г) от Регламент (ЕС) № 1295/2013, се прилагат и следните показатели:
               
                           а)
                        
                        
                           броят на хората на изкуството и на професионалистите в областта на културата и творчеството, както и широката общественост, които пряко или косвено са засегнати от проекти, ползващи подкрепа по подпрограма „Култура“;
                        
                     
                           б)
                        
                        
                           броят на участниците в подпомагани проекти, които докладват за наличие на нови или разширени пазарни или професионални възможности;
                        
                     
                           в)
                        
                        
                           броят на подкрепените от програмата проекти, които са насочени към групи в неравностойно положение, сред които хора с мигрантски произход, хора с увреждания и безработни лица, особено безработни млади хора;
                        
                     
                           г)
                        
                        
                           размерът на организациите (микро, малки, средни и големи), участващи в проектите (годишна численост на персонала и годишен оборот или годишен счетоводен баланс);
                        
                     
                           д)
                        
                        
                           броят и относителният дял на малките и големите проекти за сътрудничество, подпомагани от подпрограма „Култура“;
                        
                     
                           е)
                        
                        
                           броят на хората на изкуството и на професионалистите в областта на културата и творчеството, които са географски мобилни отвъд националните граници благодарение на подкрепата от подпрограма „Култура“, по държави на произход и по пол;
                        
                     
                           ж)
                        
                        
                           годишният брой на литературните преводи, направени с подкрепата на програмата;
                        
                     
                           з)
                        
                        
                           броят и процентът на преводите от по-малко използвани езици, подкрепяни от програмата;
                        
                     
                           и)
                        
                        
                           броят на книгите, издадени с подкрепата на програмата.
                        
                     
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 май 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 347, 20.12.2013 г., стр. 221.